b'\n_START_ARTICLE_\nSammonkatu\n_START_PARAGRAPH_\nSammonkatu on Tampereen Kalevassa kulkeva leve\xc3\xa4 puistokatu. Se alkaa Itsen\xc3\xa4isyydenkadun (ent. Puolimatkankatu) ja Teiskontien (ent. Teiskonkatu) risteyksest\xc3\xa4. Katu on osa Kalevan valtakunnallisesti merkitt\xc3\xa4v\xc3\xa4\xc3\xa4 rakennettua kulttuuriymp\xc3\xa4rist\xc3\xb6\xc3\xa4. Sen varrella sijaitsee muun muassa Sampola._NEWLINE_Nimi Sammonkatu perustuu Kalevalaan, kuten moni muukin alueen kadunnimist\xc3\xa4. Kalevalan muinaisrunoissa sampo on varallisuutta tuottava ihmeellinen esine.\n_START_SECTION_\nHistoriaa\n_START_PARAGRAPH_\nKalevan alueen suunnittelusta j\xc3\xa4rjestettiin vuonna 1922 kilpailu, jossa jaetulle toiselle sijalle ylti Helsingin asemakaava-arkkitehti Birger Brunila. Brunilan ehdotuksessa oli jo n\xc3\xa4kyviss\xc3\xa4 Sammonkadun ja Teiskontien nykyinen linjaus. Brunila teki Kalevaan yleiskaavan vuonna 1924, ja my\xc3\xb6hemmin alueen suunnittelua jatkoi Tampereen ensimm\xc3\xa4inen asemakaava-arkkitehti Elis Kaalamo. Sammonkatu merkittiin asemakaavaan vuonna 1940, mutta vuoteen 1948 menness\xc3\xa4 siit\xc3\xa4 oli tehty vain pieni alkuosa. Kadun rakentaminen alkoi varsinaisesti vasta 1950-luvun puoliv\xc3\xa4liss\xc3\xa4. Viel\xc3\xa4 1940-luvulla kadun paikalla oli kaupunkilaisten kasvimaita._NEWLINE_Tampereen viimeinen johdinautolinja liikenn\xc3\xb6i Sammonkatua pitkin. Se oli toiminnassa vuoteen 1976 asti.\n_START_SECTION_\nTuleva raitiotie\n_START_PARAGRAPH_\nTampereen keskustasta Hervantaan viev\xc3\xa4 raitiotie kulkee tulevaisuudessa keskell\xc3\xa4 Sammonkatua. Raitiovaunuliikenteen on m\xc3\xa4\xc3\xa4r\xc3\xa4 alkaa vuonna 2021.'